PRÍLOHA

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„Liquirizia di Calabria“

EÚ č.: PDO-IT-00644-AM02 – 10.5.2018

CHOP ( X ) CHZO ( )

1. Skupina žiadateľov a oprávnený záujem

Consorzio di tutela della Liquirizia di Calabria DOP Corso Luigi Fera, 79 87100 Cosenza ITALIA liquiriziadicalabria.dop@pecimpresa.it

Consorzio di tutela della Liquirizia di Calabria DOP je oprávnené predložiť žiadosť o zmenu v zmysle článku 13 ods. 1 ministerskej vyhlášky Decreto del Ministero delle politiche agricole alimentari e forestali č. 12511 zo 14. októbra 2013.

2. Členský štát alebo tretia krajina

Taliansko

3. Položky v špecifikácii, ktorých sa zmena týka

— ☐ Názov výrobku — ☒ Opis výrobku — ☐ Zemepisná oblasť — ☐ Dôkaz o pôvode — ☒ Spôsob výroby — ☐ Súvislosť — ☐ Označovanie — ☒ Iné: [Kontrolný orgán, aktualizácia odkazov na právne normy]

4. Typ zmeny (zmien)

— ☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012. — ☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmena (zmeny)

Opis výrobku

Článok 2 špecifikácie – Bod 3.2 jednotného dokumentu

— V prípade druhu výrobku „čerstvý koreň“ sa hodnoty: „— Vlhkosť 48 – 52 % — Obsah kyseliny glycyrrhizovej 0,60 – 1,40 %“ menia takto: „— Vlhkosť ≤ 52 % — Obsah kyseliny glycyrhizovej ≤ 1,40 %“

Cieľom tejto zmeny je zahrnúť do CHOP „Liquirizia di Calabria“ druh výrobku „čerstvý koreň“ s hodnotami obsahu vlhkosti a obsahu kyseliny glycyrhizovej, ktoré sú nižšie ako doterajšie minimálne hodnoty.

Zmena hodnôt vlhkosti pre druh výrobku „čerstvý koreň“ súvisí s extrémnou variabilitou klimatických podmienok, ktoré ovplyvňujú aj vlhkosť koreňa sladovky v čase zberu. Preto sa považovalo za vhodné vypustiť minimálnu hodnotu vlhkosti a ponechať iba maximálnu povolenú vlhkosť.

Cieľom zmeny obsahu kyseliny glycyrhizovej je, aby do CHOP „Liquirizia di Calabria“ boli zahrnuté čerstvé korene s obsahom kyseliny glycyrhizovej menej ako 0,60 %. Táto zmena je v súlade so špecifickosťou výrobku, ktorý sa na trhu vyznačuje nižšími hodnotami kyseliny glycyrhizovej ako korene pestované v iných oblastiach.

— V prípade druhu výrobku „sušený koreň“ sa hodnoty: „— Vlhkosť 6 – 12 % — Obsah kyseliny glycyrrhizovej 1,2 – 2,4 %“ menia takto: „— Vlhkosť: ≤ 12 % — Obsah kyseliny glycyrhizovej: ≤ 5 % sušiny“

Cieľom tejto zmeny je zahrnúť do CHOP „Liquirizia di Calabria“ druh výrobku „sušený koreň“ s hodnotami obsahu vlhkosti, ktoré sú nižšie ako doterajšie minimálne hodnoty, a znovu vymedziť obsah kyseliny glycyrhizovej vypustením rozsahu hodnôt a zavedením jedinej maximálnej povolenej hodnoty vypočítanej ako percento sušiny.

Žiadosť o zmenu parametra vlhkosti je odôvodnená tým, že hodnoty vlhkosti sušeného koreňa sladovky úzko súvisia s podmienkami prostredia, spracovaním a spôsobmi balenia a skladovania. Existencia obmedzenia súvisiaceho s minimálnou hodnotou vlhkosti preto neodôvodnene obmedzuje systém výroby „Liquirizia di Calabria“.

Žiadosť o zmenu parametra týkajúceho sa obsahu kyseliny glycyrhizovej je potrebná na dosiahnutie súladu s údajmi uvedenými pre „čerstvý koreň“. Z uskutočneného výskumu totiž vyplýva, že hodnota obsahu kyseliny glycyrhizovej uvedená v platnej špecifikácii pre sušený koreň nezodpovedá hodnotám stanovenými pre čerstvý koreň. Ide teda o chybu, ktorú treba opraviť, aby informácie uvedené v špecifikácií boli správne.

Zavedenie jedinej maximálnej povolenej hodnoty pre kyselinu glycyrhizovú a jej zvýšenie nemá vplyv na informácie v jednotnom dokumente týkajúce sa špecifickosti výrobku, na základe ktorých bolo chránené označenie „Liquirizia di Calabria“ zapísané do registra. V každom prípade maximálny obsah kyseliny glycyrhizovej v surovom koreni, z ktorého sa získava sušený koreň, musí naďalej spĺňať platnú hodnotu 1,40 %, ktorá sa nezmenila.

— V prípade druhu výrobku „koreňový extrakt“ sa hodnota: „— Obsah kyseliny glycyrrhizovej 3 – 6 %“ mení takto: „— Obsah kyseliny glycyrhizovej: ≤ 6 % sušiny“

V zmene sa špecifikuje, že meranie parametra sa vzťahuje na sušinu, a okrem toho sa zohľadňujú výsledky nedávnej štúdie realizovanej v rámci projektu financovaného ministerstvom pre výskum a vysokoškolské vzdelávanie vďaka finančným prostriedkom PON R&C 2007 – 2013, v ktorej sa posúdili údaje za posledných 17 rokov. Z uvedenej štúdie vyplýva, že za posledných 17 rokov sa koncentrácia (v percentách) kyseliny glycyrhizovej v koreňových extraktoch sladovky hladkoplodej vyrobených v Kalábrii postupne znižovala.

Preto sa považuje za vhodné vypustiť minimálnu hodnotu kyseliny glycyrhizovej stanovenú v špecifikácii. Touto zmenou sa navyše ešte viac potvrdzuje špecifickosť zemepisnej oblasti pestovania, ktorá spôsobuje, že CHOP „Liquirizia di Calabria“ sa odlišuje od koreňov pestovaných v iných oblastiach oveľa nižším obsahom kyseliny glycyrhizovej.

Spôsob výroby

Článok 5 špecifikácie

Veta:

„Táto operácia sa vykonáva na vetraných a slnečných otvorených miestach alebo v uzavretých, ale dobre vetraných priestoroch, prípadne vo ventilačných peciach, pričom výrobok nesmie byť vystavený teplotám vyšším ako 50 °C, ktoré by mohli zapríčiniť zmenu jeho vlastností.“

sa mení takto:

„Táto operácia sa môže vykonávať na vetraných a slnečných otvorených miestach, v uzavretých, ale dobre vetraných priestoroch, vo ventilačných peciach a špeciálnych sušičkách, pričom výrobok nesmie byť vystavený teplotám vyšším ako 60 °C, ktoré by mohli zapríčiniť zmenu jeho vlastností.“

Zaviedli sme možnosť použiť na sušenie sušičky novej generácie (solárneho typu) s cieľom prispôsobiť špecifikáciu výrobku novým technológiám v potravinárskom sektore.

Zmenami vykonanými v tomto článku sa dodatočne spresňuje hraničná teplota sušenia koreňa sladovky pred tým, ako sa uvedie na trh, s cieľom zabezpečiť kvalitu výrobkov a fytosanitárny aspekt.

V súvislosti s posledným bodom je potrebné zdôrazniť, že korene sladovky sušené a skladované v sklade a niekedy na predajných pultoch napáda malý chrobák črvotoč pásikavý (Anobium punctatum).

Vykonali sa osobitné štúdie týkajúce sa výrobku „Liquirizia di Calabria“ s cieľom skontrolovať zmeny v účinných látkach pri teplotách 30 – 40 – 50 – 60 °C v záujme zaručenia kvality výrobku, ako aj s cieľom určiť hraničnú teplotu a maximálny čas vystavenia na zneškodnenie uvedeného parazita.

Výsledky štúdií ukázali, že sušenie koreňov sladkého drievka pri teplotách do 60 °C nevedie k žiadnym osobitným zmenám v zložení koreňa sladkého drievka, ktoré by mohli mať negatívny vplyv na kvalitu výrobku. Štúdiami sa preukázalo, že larválne štádium najlepšie znáša teplo, ale aj veľmi krátke vystavenie (päť minút) teplotám vyšším ako 52 °C spôsobuje 100 % úmrtnosť lariev, vďaka čomu je možné zabrániť napadnutiu týmto chrobákom, keďže nedôjde k obnoveniu aktivity lariev v šaržiach umiestnených na trh.

Iné

Kontrolný orgán

Do článku 7 špecifikácie sme doplnili názov, adresu a kontaktné údaje kontrolného orgánu zodpovedného za kontrolu špecifikácie výrobku.

Aktualizácia odkazov na právne normy

Odkazy na nariadenie (ES) č. 510/2006 sme nahradili odkazmi na nariadenie (EÚ) č. 1151/2012.

JEDNOTNÝ DOKUMENT

„Liquirizia di Calabria“

EÚ č.: PDO-IT-00644-AM02 – 10.5.2018

CHOP ( X ) CHZO ( )

1. Názov

„Liquirizia di Calabria“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.8. Iné výrobky prílohy I k zmluve (koreniny atď.)

Trieda 2.3. Chlieb, zákusky, koláče, cukrovinky, čajové pečivo a iné pekárske výrobky

3.2. Opis výrobku, na ktorý sa vzťahuje názov uvedený v bode 1

Chránené označenie pôvodu „Liquirizia di Calabria“ je vyhradené výlučne pre čerstvú alebo sušenú sladovku hladkoplodú (sladké drievko) alebo jej extrakt. Toto sladké drievko musí pochádzať z pestovaných alebo voľne rastúcich rastlín druhu Glycyrrhiza glabra (čeľaď bôbovité) var. typica, ktoré sa v Kalábrii nazývajú „Cordara“.

V čase uvedenia na trh musí mať výrobok s CHOP „Liquirizia di Calabria“ tieto vlastnosti:

čerstvý koreň:

— farba slamovožltá,

— chuť sladká, aromatická, výrazná a dlhotrvajúca,

— vlhkosť ≤ 52 %,

— obsah kyseliny glycyrhizovej ≤ 1,40 %,

sušený koreň:

— farba slamovožltá až okrovožltá,

— chuť sladká, ovocná a mierne zvieravá,

— vlhkosť: ≤ 12 %,

— obsah kyseliny glycyrhizovej: ≤ 5 % sušiny,

koreňový extrakt:

— farba hnedej spálenej zeme až čierna,

— chuť sladká, aromatická, výrazná a dlhotrvajúca,

— vlhkosť 9 – 15 %,

— obsah kyseliny glycyrhizovej: ≤ 6 % sušiny.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky kroky výroby, od pestovania až po zber, ako aj sušenie a spracovanie sa musia uskutočňovať v oblasti vymedzenej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Výrobok s CHOP „Liquirizia di Calabria“ sa na trh dodáva v baleniach z lepenky, skla, kovu, keramiky, polypropylénu alebo polyetylénu a všetkých materiálov, ktoré sú povolené platnými právnymi predpismi upravujúcimi balenie potravín. Hmotnosť balenia sa môže pohybovať v rozmedzí 5 g až 25 kg. Každé balenie musí byť zapečatené takým spôsobom, aby pri otvorení došlo k porušeniu pečate.

3.6. Špecifické pravidlá označovania výrobku, na ktorý sa vzťahuje registrovaný názov

Na etikete musí byť uvedené logo chráneného označenia pôvodu, výrobné číslo pridelené kontrolným orgánom a dátum balenia výrobkov do jednotlivých obalov. Na logu výrobku s CHOP „Liquirizia di Calabria“ je znázornený štylizovaný kosoštvorec s rovnako dlhými stranami a s vnútornými uhlami 90°. Minimálna veľkosť tlačeného loga je 0,5 cm na výšku aj na šírku. Logo chráneného označenia pôvodu môže byť vytlačené v akomkoľvek farebnom prevedení.

4. Stručné vymedzenie zemepisnej oblasti

Oblasť výroby sladkého drievka „Liquirizia di Calabria“ zahŕňa všetky územia obcí podrobne vypísaných v špecifikácii, kde sa pestujú alebo kde voľne rastú rastliny druhu Glycyrrhiza glabra var. typica, ktorý sa v Kalábrii nazýva „Cordara“, a to do nadmorskej výšky 650 m nad morom. Oblasť na severe ohraničuje horský masív Pollino, ktorý sa k severovýchodu mierne zvažuje až do oblasti Rocca Imperiale, čím oblasť oddeľuje od regiónu Basilicata. Oblasť takisto zahŕňa územia v údolí rieky Crati na pravom a ľavom brehu rieky, ktorá preteká nížinou Piana di Sibari z juhu na sever a na severovýchode ústi do Iónskeho mora. V oblasti pri Tyrrhenskom mori sa príslušné oblasti rozkladajú od severu na juh medzi územiami obcí Falconara Albanese a Nicotera. V oblasti pri Iónskom mori sú do oblasti zahrnuté územia od nížiny Piana di Sibari na severe cez rozsiahlu rovinu v provincii Crotone až po najjužnejší bod Kalábrie.

5. Súvislosť so zemepisnou oblasťou

Sladké drievko sa tradične pestovalo na pobreží Kalábrie a predovšetkým v oblasti zahŕňajúcej obce Villapiana, Cerchiara di Calabria, Cassano Ionio-Sibari, Corigliano Calabro a Rossano, ktoré sa nachádzajú na nížine Piana di Sibari, a to vďaka prirodzenej vhodnosti kremičitých pôd na nížine, ktoré sú kamenisté a majú neutrálne pH. Aj z hľadiska podnebia panujú na nížine Piana di Sibari (kde je dodnes sústredená väčšina časť výroby sladkého drievka) priaznivé podmienky pre rozšírenie tejto rastliny, predovšetkým vďaka blízkosti hôr a skutočnosti, že oblasť nie je veterná, pretože pohoria Pollino a Sila predstavujú prirodzenú prekážku pre vietor. Sladovka hladkoplodá rastie spontánne alebo sa pestuje pri pobreží, šíri sa z pobrežných plání oblasti pri Tyrhénskom mori (Lamezia, Falerna, Nocera Tirenese atď.) a od Iónského mora (Crotone, Isola Capo Rizzuto, Chiaravalle, Badolato, Roccella Ionica atď.) na pahorkaté oblasti vo vnútrozemí a razí si cestu údoliami hlavných kalábrijských riek až na vnútrozemské pohoria, ktoré sa vďaka svojmu zvláštnemu usporiadaniu tešia priaznivým účinkom mora. Sladovka hladkoplodá s rovnakými vlastnosťami sa tak nachádza aj niekoľko kilometrov od pobrežia.

Jednoznačne stredomorské podnebie s dlhými, teplými a suchými letami a miernymi zimami spôsobuje, že druh Glycyrrhiza glabra var. typica (tzv. Cordara) je rovnomerne rozšírený na celom dotknutom území.

Výrobok s CHOP „Liquirizia di Calabria“ sa z fyzikálno-chemického hľadiska výrazne líši od podobných odrôd prítomnosťou druhotných metabolitov, ku ktorým patrí napríklad účinná látka glycyrizín, ktorá určuje obchodné a farmakognostické vlastnosti výrobku. Ide o saponín, ktorého priemerný obsah vo výrobku „Liquirizia di Calabria“ je v porovnaní s podobnými druhmi alebo odrodami v priemere nižší, čo je dôvodom, prečo je výrobok na trhu vyhľadávaný. Výsledky nedávnych štúdií vo väčšine prípadov preukázali, že sladké drievko z Kalábrie sa od sladkého drievka pochádzajúceho z iných okolitých regiónov líši obsahom kyseliny glycyrhizovej, ktorý je výrazne nižší než v koreňoch pochádzajúcich z iných regiónov, ale aj obsahom cukrov, ktorý je takisto nižší. Najnovšia štúdia skúmajúca prchavú frakciu výrobku preukázala jasný rozdiel medzi zložením sladkého drievka z Kalábrie a sladkého drievka iného pôvodu, či už talianskeho alebo zahraničného. Pri porovnaní s extraktmi sladkého drievka pochádzajúcimi z iných krajín sa zistilo, že zloženie sladkého drievka z Kalábrie sa odlišuje obsahom fenolových zlúčenín, a to z hľadiska množstva aj kvality.

Zistil sa veľmi nízky obsah liquiritigeninu a isoliquiritigeninu a zároveň vysoký obsah licochalconu A, ktorý sa v ostatných vzorkách nenachádzal alebo sa vyskytoval spolu s licochalconom B.

Kalábria je oblasť výnimočná svojim zemepisnými a orografickým usporiadaním, ktorým sa značne líši od ostatných regiónov Talianska. Nachádza sa na najvzdialenejšom okraji talianskeho polostrova a sama je považovaná za dlhý a úzky polostrov s 800 km dlhým pobrežím obklopeným morom. V niektorých ohľadoch je podobná regiónu Apúlia, v iných ohľadoch sa však od tohto regiónu úplne odlišuje.

Kalábria je totiž pozdĺžne rozdelená na dve časti vysokými horskými pásmami Apenín, čo je medzi talianskymi regiónmi skutočne jedinečný jav. Zemepisné a orografické usporiadanie Kalábrie vytvára v porovnaní so zvyškom polostrova jedinečné a veľmi špecifické biologické, pôdne a klimatické podmienky, pokiaľ ide o priemerné teploty, teplotné výkyvy, vlhkosť, množstvo a charakter zrážok, vietor, dĺžku slnečného svitu, slnečné žiarenie, a tým aj teplotu zemského povrchu, čo dostatočne preukázali výsledky mnohých vedeckých štúdií.

Toto konkrétne prostredie malo na daný rastlinný druh po dlhé stáročia silný adaptívny a selektívny vplyv, čím upravilo jeho zloženie, výživové a aromatické vlastnosti tak, že vznikol charakteristický chemotyp: „Liquirizia di Calabria“.

Tento zvláštny druh sladovky hladkoplodej, typický pre región Kalábrie, bol známy už v 17. storočí, čo vyplýva z množstva dokumentov, medzi ktoré patrí aj zväzok I slávneho diela „Trattato di terapeutica e farmacologia“ (Pojednanie o liečbe a farmácii, 1903), v ktorom sa píše: “… Druh, z ktorého sa získava, sa nazýva Glycyrrhiza glabra (bôbovité motýľokveté) a vyskytuje sa na juhozápade Európy… V niektorých prípadoch je liečivý koreň známy ako Liquirizia di Calabria, aby sa odlíšil od svetlejšieho ruského sladkého drievka, ktoré sa získava z druhov Glycyrrhiza glandulifera alebo Glycyrrhiza echinata rastúcich v juhovýchodnej Európe.” V štrnástom vydaní (1928) slávnej encyklopédia Encyclopaedia Britannica sa okrem iného píše: “… The preparation of the juice is a widely extended industry along the Mediterranean coast: but the quality best appreciated in Great Britain is Made in Calabria …” („Príprava šťavy zo sladkého drievka je na stredomorskom pobreží veľmi rozšírená činnosť, ale za najkvalitnejšie sa vo Veľkej Británii považuje sladké drievko z Kalábrie …“). Názor vyslovený v diele Encyclopaedia Britannica potvrdzuje správa ministerstva zahraničných vecí Spojených štátov amerických s názvom „The licorice plant“ (1985).

Sladké drievko „Liquirizia di Calabria“ predstavuje komplexný výrobok, ktorý sa vďaka stáročia trvajúcej interakcii prírody a ľudskej činnosti stal súčasťou tradícií kalábrijského regiónu. Ako dôkaz môže slúžiť maľba od Saint-Nona z konca 18. storočia, ako aj mnohé diela a dokumenty publikované za posledných tristo rokov, okrem iného „Stato delle persone in Calabria — I concari“ od Vincenza Padulu (1864), „Piante officinali in Calabria: presupposti e prospettive“ od združenia na podporu priemyslu v južnom Taliansku SVIMEZ (1951), „Pece e liquirizia nei casali cosentini del Settecento: forma d’industrie e forze di lavoro“ od Augusta Placanicu (1980), „I ‚Conci‘ e la produzione del succo di liquerizia in Calabria“ od Gennara Matacenu (1986), „La dolce industria — Conci e liquirizia in provincia di Cosenza dal XVIII al XX secolo“ od Vittoria Marziho a kol. (1991). V druhej polovici 18. storočia sa sladovka hladkoplodá pestovala v Kalábrii na celom pobreží Iónskeho mora, najmä pri severných hraniciach s historickou Lukániou (teraz Basilicata) a na rozsiahlej nížine Piana di Sibari, kde sa hojne vyskytovala až po mestá Crotone a Reggio Calabria. Veľké množstvá sladovky však rástli aj v údolí rieky Crati, ktorá pri meste Cosenza vteká do nížiny Piana di Sibari, a v širokom pásme oblasti pri Tyrhénskom mori.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Konsolidované znenie špecifikácie výrobku je dostupné na tejto internetovej adrese: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

priamo na domovskej stránke Ministerstva poľnohospodárskej, potravinárskej a lesníckej politiky (www.politicheagricole.it) kliknutím na „Qualità“ (vpravo hore na obrazovke), potom na „Prodotti DOP IGP STG“ (vľavo na obrazovke) a napokon na „Disciplinari di Produzione all’esame dell’UE“.